**І. М. Гоўзіч** *(Мінск)*

**ЖАНРАВЫЯ ПОШУКІ АНАТОЛЯ ВЯРЦІНСКАГА:**

**ТЭАРЭТЫЧНЫ АСПЕКТ**

Жанр – важная эстэтычная катэгорыя, рэальнасць лiтаратуры, з якой нельга не лiчыцца, якая выяўляе самыя асноўныя заканамернасцi лiтаратурнага працэсу, таму без заглыблення ў жанравую спецыфiку творчасці не можа адбыцца сур’ёзнай размовы пра паэтыку. Склалася такая сiтуацыя, што ў творчасцi асобных пiсьменнiкаў, прадстаўнiкоў розных стылявых плыняў спалучаюцца розныя жанравыя адзнакi, а ў лiрыцы часта сцiраюцца адрозненнi памiж жанрамi. Жанравы стан сучаснай беларускай лiрыкi залежыць ад яе эпiзацыi ў вынiку адчування паэтамi маштабнасцi падзей i драматызацыi, выклiкан пошукамi новых, складаных канфлiктаў i калiзiй, iмкненнем перадаць драматызм i дынамiзм сучаснай эпохi. Па гэтай прычыне ў творчасці сучасных паэтаў, а ў прыватнасцi Анатоля Вярцінскага, заўважаецца бясспрэчнае iмкненне да захавання змястоўнасцi i фармальных адзнак традыцыйных жанраў i далейшага ўдасканалення жанравай структуры.

Анатоль Вярцінскі вызначыўся ў сваім пакаленні як мастак-гуманіст, мастак філасофскага складу мыслення, прыхільнік эталагічнай, дыдактычнай мастацкай творчасці з усімі вынікаючымі паследствамі. Для сумяшчэння ў вершах асноўнай думкі і падпарадкаванага ёй пачуцця паэт карыстаецца медытатыўнай элегіей, одай, вершам-лозунгам, вершам-агіткай, прытчай, пры даволі моцнай перавазе апошняй, што з’яўляецца вынікам рэалізацыі напружанасці духоўнага стану паэта, неабходнай для творчасці актыўнасці пачуццяў. Жанры, якімі валодае паэт, нораваапісальныя, эталагічныя.

Як піша вядомая руская даследчыца, «нораваапісальныя жанры, якія паспяхова развіваюцца ў сучаснай літаратуры, яшчэ патрабуюць свайго тэарэтычнага прызнання. Недастатковая распрацаванасць агульнай тэорыі нораваапісання – адна з прычын канфлікту паміж творчасцю і крытыкамі» [2, с. 123]. Такая праблема стала вынікам актыўнага стылявога ўзаемадзеяння і ўзаемапранікнення розных жанраў і жанравых формаў у сучасным літаратурным працэсе.

А. Вярцінскі – паэт, які ўжо з самага пачатку сваёй творчасці настроіўся на дыдактызм, што прывяло да заканамернага пашырэння ў яго паэзіі жанру прытчы, якая стала абалонкай індывідуальнага стылю мастака.

Прытча – жанр старажытны, эталагiчны, павучальны, які мае свае вытокі яшчэ ў Бiбліі. Грунтуецца на мастацкiх прынцыпах iншасказальнасцi, упадабнення, перанясення прыкметаў з адных з’яваў і прадметаў на другiя i значнага абагульнення. Усе вызначальныя адзнакi прытчы iдуць са старажытнасцi, былi ўласцiвыя творчасцi Гамера, Эзопа, Сумарокава, многiх iншых мастакоў свету. Гэты жанр блiзкi прыёмамi пiсьма да байкi, казкi, метафары – твораў, у якiх не апошняе месца займаюць мараль, дыдактычная выснова, сэнсавая падтэкставасць, ён не падобная на апiсальныя, выяўленчыя жанры. У пэўныя перыяды развiцця мастацтва прытчавасць становiцца сродкам выжывання высокага мастацтва, яго захавання i ад залiшняй iдэалагiзацыi, i ад рафiнаванай спрошчанасцi, i ад устаноўкі на барочную «аздобленасць». Прытчавасць – не толькi канкрэтны мастацкi прыём, але i ход думкi, спосаб мыслення вобразамi, якому цесна ў рамках нарматыўных, класiчных, традыцыйных эстэтычных канонаў. На сучасным этапе яна становіцца ў нейкім сэнсе ледзь не прэрагатывай як рэалiстычнага (В. Быкаў, Максім Танк, А. Вярцінскі, Я. Сiпакоў), так i мадэрнiсцкага мастацтва (першае наслойвае на праўдзiвае незвычайнасць, загадкавасць, сiмвалiчную ўмоўнасць, другое перасатварае жыццё ў метафару, у iншасказ, надае вiдавочную перавагу вымыслу, разбурае стройны ланцуг праўдападобнасцi, дэтэрмiнаваную сувязь з’яў, лагiчную стройнасць i сэнсавую ўпарадкаванасць падзей i ўчынкаў, што складалі аснову мастацкай творчасцi).

Адбылося так, што ў творчасці Вярцінскага пераважыў інтэлектуальны пачатак над пачуццёвым, а апасродкаваная праекцыя на жыццёвы вопыт чалавецтва павялічыла выхавальныя магчымасці яго лірыкі. Дарэчы, аўтарскае вызначэнне прыналежнасці да жанру прытчы атрымалі толькі тры ягоныя творы – «Дурман», «Арол галодны і сыты», «Мы, мёд і пчала». Астатнія ж вершы даследчыкі лічаць прытчамі па фармальна-змястоўных прыкметах. Яшчэ ў першых сваіх вершах паэт пачаў распавядаць прытчу пра блуднага сына – усё чалавецтва. Вытокі падобнай прытчавасці знаходзяцца ў міфе, міфа-паэтычным мысленні, непасрэдна звязаным з травесціяй пры адным выключэнні: у А. Вярцінскага страчана «першабытная» паэтычная фігуральнасць і мастацка-метафарычная вобразнасць, аднак эмацыянальнасць набывае дынамічнае ўвасабленне іншымі – рытміка-інтанацыйнымі – сродкамі.

У сваіх прытчах («Косім траву – яна не крычыць...», «Ноччу заплакала дзіця», «Вы зразумейце правільна...» і інш.) паэт працягнуў традыцыі К. Тураўскага, З. Бядулі, Ядвігіна Ш., Якуба Коласа, выйшаў на максімальнае абагульненне, звярнуўся не толькі да індывідуальнага чытача-рэцыпіента, але і да чытача грамадскага, агульнага, масавага, таму яны – іншарэальнасць, што з’яўляецца універсумам. Стаўшы адной з дамінантных стылявых рыс, прытчавасць мастака афармляецца не толькі ў прытчы-маналогі, але і найперш у вершы-разважанні з элементамі дыялогу. Бывае, што дыялогавы пачатак выходзiць на першы план, канчаткова выцясняе аўтарскiя медытацыi, як у «Адлучэннi Талстога ад царквы», а бывае, уваходзiць у твор асобнымi астраўкамi («Каментарый да Карана»). Такім спосабам падачы матэрыялу характарызуюцца вершы з элементамі прытчавасці, заснаваныя на непасрэдным звароце да ўяўнага чытача-рэцыпіента («Парада юным закаханым», «Няма дурных» і інш.). Маштабная задума – абагулiць вопыт паводзiнаў чалавецтва на працягу многiх стагоддзяў – рэалiзуецца ў таленавітага майстра слова ў змешаных жанравых лiра-эпiчных i лiра-эпiка-драматургiчных прытчах і прытчаформах.

Арыентацыя на ўнутраны маналог, на зварот не толькі да чытача, але і да універсума-чалавецтва знаходзіць увасабленне ў яшчэ адной даволі распаўсюджанай жанравай форме ў А. Вярцінскага – у вершах-зваротах, закліках з абавязковымі элементамі павучальнасці («Медсястры», «Пасмяротна рэабілітаваным», «Просьба», «Некалькі пытанняў да лесу», «Перасцярога» і інш.). Так, верш «Просьба», напісаны ў форме непасрэднага звароту да чалавецтва, сведчыць пра імкненне паэта да ўзвышэння чалавечай асобы і занатавання сувязі часоў і пакаленняў (хранатоп).

Жанр оды таксама атрымаў шырокае распаўсюджанне ў творчасці Вярцінскага. Адычнасць гучання ўласцівая многім вершам паэта пра вайну і пра рух часу, і пра Чалавека як Асобу. Паэтаў гуманізм як асаблівасць светапогляду прывёў да заканамернага ўзнікнення ў лірыцы одаў чалавеку, які ў пагранічных сітуацыях застаецца перш за ўсё асобай, чулай да болю і перажыванняў іншых, нясе і не губляе свой «чалавечы знак», праходзіць выпрабаванне часам на дабрыню («Ода добрым людзям», «Мы напачатку зазналі страху», «Навагодні тост», «Дзівак-чалавек», «Ода магчымасцям мірнага жыцця, або Штрых да партрэта Васіля Быкава»). Адычнае гучанне ўласцівае не толькі адзначаным вершам-павучэнням, але і многім іншым.

У наш час мастацтва слова пачало паступова адыходзіць ад традыцый класічнай оды, адмаўляцца ад гучнага пафасу, але выдатныя знаходкі ў рэчышчы набыткаў гэтага традыцыйнага жанру маюцца ў творчасці многіх беларускіх паэтаў. Як ні парадаксальна, але развіццю оды паспрыяла ў многім застойная эпоха, якая, нягледзячы на сваю двуаблічнасць, ілжывую пафаснасць і ўстаноўкі на абстрактны, лозунгавы патрыятызм, скіравала многіх сумленных мастакоў не на абстрактнасць, не на рыторыку, а на глыбокае асэнсаванне мінулага, вызначэнне філасофскай, унутранай сутнасці з’яваў, медытатыўнасць, сатырычнае выкрыццё адмоўнага ў жыцці і адкрытае супрацьстаянне чыноўніцка-партыйнай дыктатуры. Застойная эпоха паспрыяла нараджэнню жанравых разнавіднасцей оды – элегічнай, медытатыўнай, сатырычнай і г. д.

Як мы ўжо адзначалі, паэт больш чуйны да чужога болю і гора, чым да радасці, таму элегія займае не апошняе месца ў вобразным свеце А. Вярцінскага. Элегiя мае даўнюю гiсторыю, лiчыцца, што творы элегiчнага характару – адны з самых старажытных па часе. У беларускай лiтаратуры ўзнiкненне новай, у сучасным варыянце, элегii звязана з лёсам рамантызму i рамантыкаў, з вызваленчым рухам i нарастаннем пратэсту супроць сацыяльнага i нацыянальнага ўцiску. У гэты ж час у рамантычнай творчасці склалiся сузiральна-апiсальная i фiласофска-медытатыўная разнавiднасцi элегii. Нешта падобнае назiраецца i ў нашыя днi, калi элегiя, як і балада ды iншыя традыцыйныя (сталыя) лiрычныя i лiра-эпiчныя жанры, таксама развiваецца паскорана, удасканальваецца, узбагачаецца новым зместам.

Паводле выказванняў некаторых даследчыкаў паэзii, элегiя становiцца актыўным жанрам тады, калi паскараецца iнтэлектуальнае жыццё грамадства, цi, наадварот, згасае i затухае. У другiм выпадку яна абуджае мысленне мастакоў i грамадства ў цэлым, набывае дух пратэсту. Элегiчны настрой i элегiчны жанр, такім чынам, – своеасаблiвы барометр павеваў і настрояў сучаснасцi.

У творчасцi сумленных мастакоў слова гэтыя перыяды сталi часам самаацэнкi, самарэфлексii, пошуку праўды. I менавiта з гэтай прычыны, як слушна заўважае даследчык паэзіі М. І. Мішчанчук, «сучасная беларуская элегiя ў пераважнай большасцi аказваецца яшчэ больш эталагiчнай, чым элегiя рамантыкаў. У ёй яшчэ выразней раскрываецца ўстаноўка на (…) выхаванне чалавека» [1, с. 115].

Яшчэ да пачатку XX стагоддзя склалiся тры асноўныя разнавiднасцi элегii: эталагiчная, або публiцыстычна-заклiкавая, медытатыўна-фiласофская i апiсальна-выяўленчая. Яны часта ўзаемадзейнiчаюць i дапаўняюць адна адну, але элегiчны пафас у iх застаецца аднолькавым – пафас суму, расчаравання, незадаволенасцi, шкадавання i адпаведны яму глыбокi псiхалагiзм як вынiк iмкнення аўтараў паказаць змены, зрухi, эвалюцыю ўнутраных перажыванняў, незадаволенасць жыццём. Элегіі Вярцінскага – пацверджанне нашага зыходнага тэзісу пра павучальнасць як дамінанту яго стылю. Часцей за ўсё элегіі А. Вярцінскага прасякнутыя думкамі пра чалавека і чалавецтва, рух і зменлівасць часу, пра страту кахання, пра непазбежную смерць, пра прадаўжэнне жыцця ў нашчадках («З жалем гляджу на дзіця...», «Хлопчык глядзіць», «Мы жывём, каб вяртацца...», «Трагічна-сумная няўвязка...»).

Жанр балады таксама не атрымаў належнай рэалізацыі ў паэзіі Анатоля Вярцінскага, што тлумачыцца перш за ўсё тым, што «рамантычны светапогляд» не быў уласцівы Вярцінскаму ў такой моцнай ступені, як іншым паэтам-шасцідзесятнікам, ён – паэт-публіцыст, аратар-«навучыцель». Хоць многія творы яго заснаваныя на паказе супрацьстаяння Дабра і Зла, паэт не імкнецца з найбольшай дакладнасцю апісаць гэты канфлікт, а галоўная яго задача – паказаць вынік гэтай барацьбы, выказаць свае парады і разуменне яе прычын і тым самым навучыць людзей супрацьстаяць Злу ў яго універсальна-касмічным абліччы. Толькі адзін твор мае ўласна-аўтарскае вызначэнне балады («Балада пра спаленую вёску і жывога пеўня»), астатнія – гэта вершы баладнага характару («Ратунак», песні з п’есы-казкі «Скажы мне сваё імя, салдат»).

Вершаў-прысвячэнняў у паэта значна больш, чым балад: «Скажы мне, мама...» (памяці І. Хадановіча), «Пра дзярзанне» (памяці М.Ц. Лынькова), «Сустрэча на Паркавай магістралі» (студэнтцы БДУ, паэтэсе Яўгеніі Янішчыц), таксама паэма «Заазер’е» прысвечана памяці маці. Паэт балюча перажывае адсутнасць адрасатаў вершаў, без якіх шмат што страціў і сам, і наша грамадства, якое часта не цэніць таленты, і жывуць яны толькі ў памяці сумленных суграмадзян і ў сваіх творах. На гэтай глебе з’явіліся ў Вярцінскага вершы-эпітафіі, прысвечаныя Е. Лось, маці, якія працягваюць традыцыі гэтага жанру ў беларускай літаратуры, маюць моцную сувязь з фальклорам, з абрадавымі песнямі.

Сваёй паэзіяй А. Вярцінскі не толькі паспяхова асвоіў сталыя жанры і жанравыя формы, але і надаў ім новы **эталагічны** змест, стварыў новы жанр «проза-паэзіі» (вершы-зонгі з лібрэта оперы па матывах аповесці В. Быкава «Воўчая зграя»).

Вершы-роздумы, медытацыi, разважаннi i вершы-заклiкi, прамовы, павучаннi, прытчы, рэпартажы павязаны ў паэзii Вярцiнскага ў адной повязі. Паэту надзвычай дарагi палiтычны факт, дакумент, з якога ён выкрасае iскрынкi сапраўднай эмацыянальнасцi. Асаблiва выразна «палiтычная дасведчанасць» i прыхiльнасць да скарыстання дакументальнага пачатку раскрываюцца ў замежных рэпартажах са зборнiка паэта «Ветрана». Вярцiнскi не адмяжоўвае публiцыстычнае ад мастацкага, а непрыкметна для чытача яднае iх асабiстай зацiкаўленасцю, усхваляванасцю, адкрытасцю, даверлiвасцю да рэцыпiента. Лозунг, палiтычны тэзiс, выказаныя паэтам-прамоўцам i трыбунам, заўсёды пацверджаныя, сагрэтыя клопатам пра дабро. Уся лiрыка паэта становiцца як бы суцэльнай прытчай пра Дабро i Зло, Праўду i Ману, праметэяў i непраметэяў. Прытча гэтая мае грунтам шматвяковы вопыт чалавецтва, носiць адкрыта павучальны характар. Прычым павучальнасць у Вярцiнскага надзвычай рэфлектыўная, што выклiкае «вязкасць» пiсьма, вяртанне да зыходных тэзiсаў пра чалавечнасць i бесчалавечнасць, паўтарэннi, што нанiзваюцца адно на адно i ў асобных вершах, i ў паэзii ў цэлым, канструкцый фраз, прыдатных для адстойвання i пацверджанння пэўнага тэзiсу.

На падставе адзначанага можна зрабіць наступныя вывады: Анатоль Вярцінскі – арыгінальны мастак, які шукае прамежкавыя жанравыя формы, прыхільна ставіцца да свабоднай манеры пісьма, скрыжоўвае прыёмы класічных родаў літаратуры. Падобная родавая і жанравая свабода паэта – працяг даўняй традыцыі дэмакратызацыі літаратуры, выхаду яе на адкрытую размову з субяседнікам.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Мішчанчук М. І. Ёсць у паэта свой аблог цалінны: Жанрава-стылявая разнастайнасць сучас. беларус. Лірыкі / М. І. Мішчанчук – Мінск: Навука і тэхніка, 1992.
2. Чернец Л. В. Литературные жанры (проблемы типологии и поэтики) / Л. В. Чернец. – М.: Изд-во Моск. гос. ун-та, 1982.